Menneskerettsalliansen

Menneskerettsalliansen var en norsk organisasjon som eksisterte fra 2004 til 2019. Den beskrev seg som en uavhengig allianse og menneskerettighetsorganisasjon som arbeidet for fulle menneskerettigheter for alle ut fra menneskerettighetenes grunnleggende prinsipp om at «alle er like for loven og har uten noen form for forskjellsbehandling rett til lik beskyttelse av loven».

Den ble stiftet i 2004. Målet for Menneskerettsalliansen var at alle skal ha vern og samme grad av vern mot diskriminering i norsk lov uansett diskrimineringsgrunnlag. På dette tidspunktet eksisterte bare den såkalte Likestillingsloven som kun forbød kjønnsdiskriminering, noe som innebar at de samme diskriminerende handlingene enten var lovlige eller ulovlige etter hvem de rammet i strid med menneskerettighetenes generelle diskrimineringforbud. 

Alliansen arbeidet for å likestille diskrimineringsgrunnlag i norsk lov gjennom lobbyvirksomhet, medieutspill, lovforslag, høringsuttalelser og deltakelse i forskjellige offentlige utvalg som Diskrimineringslovutvalgets referansegruppe og Likestillings- og diskrimineringsombudets brukerutvalg.

Menneskerettsalliansen initierte prosessen som førte til felles likestillings- og diskrimineringslov for alle diskrimineringsgrunnlag.Dag Øistein Endsjø Fortellingen om den nye likestillingsloven, Aftenposten 22. juni 2017. Gjennom lobbyarbeid i sammenheng med behandlingen av regjeringens forslag til diskrimineringslov om etnisitet mv. i 2005, fikk Menneskerettsalliansen både opposisjons- og regjeringspartiene i Stortinget til å be den borgerlige regjeringen om at alle skulle få fullt vern mot diskriminering uansett diskrimineringsgrunnlag. I 2006 førte Menneskerettsalliansens initiativ til et privat lovforslag fra stortingsrepresentantene Erna Solberg, André Oktay Dahl og Olemic Thommessen om generell og overordnet lovgivning hva angår diskriminering uavhengig av grunnlag, som igjen førte til at regjeringen Stoltenberg satte ned Diskriminineringslovutvalget for å utrede en felles likestilling- og diskrimineringslov. 

Etter at felles likestillings- og diskrimineringslov ble vedtatt av Stortinget i 2017, valgte organisasjonen å vedta å legge ned seg selv i 2018 og la ned virksomheten året etter.Synshemmede akademikere Årsmelding 2018.

Lederne var Dag Øistein Endsjø (2004–2013, 2017-2019), John Jeannette Solheim Remø (2013–2017) og Jan Elisabeth Lindvik (2017).

 Medlemsorganisasjoner 
Menneskerettsalliansen hadde følgende medlemsorganisasjoner
 Antirasistisk Senter
 Forbundet for transpersoner i Norge
 Fri – foreningen for kjønns- og seksualitetsmangfold
 Harry Benjamin Ressurssenter
 Kvinnefronten
 Landsorganisasjonen for Romanifolket
 Norges Handikapforbund
 Norsk Forbund for Utviklingshemmede
 Rettferd for taperne
 Skeiv Ungdom
 Stopp Diskrimineringen
 Synshemmede Akademikere
 Taternes Landsforening
 Uloba – Samvirke for borgerstyrt personlig assistanse

 Referanser 

 Eksterne lenker 


Kategori:Menneskerettighetsorganisasjoner
Kategori:Norske likestillingsorganisasjoner
Kategori:Etableringer i 2004